Kotleba, Marian, poslanec NR SR (2020-04-02):
Vážený pán podpredseda Národnej rady, vážené kolegyne, vážení kolegovia, keďže sme už v tom inkriminovanom bode voľbu, voľby teda predsedov dvoch osobitných kontrolných výborov Národnej rady, tak ja si dovolím, lebo veci tu už asi odzneli, boli povedané a naozaj napriek tomu, že sa z toho spravila politika, tak nikto z nás tu nechce tráviť noc, ktorá nebude rozumne využitá, alebo nech tá voľba dopadne akokoľvek, ľuďom na Slovensku to v tejto chvíli asi nejako životy k lepšiemu nezmení. Ale chcem povedať jednu myšlienku, ktorá tu zaznela opakovane, zaznieva tu opakovane celým tým procesom voľby týchto dvoch kontrolných výborov, ako keby sa tu lámal nejaký chlieb alebo dialo niečo, čo by mohlo nejako koalíciu ohroziť v jej moci, čo vieme, že nie je tak. A síce to, že, a teraz budem hovoriť k tým poslancom, ktorí tu už boli minulé volebné obdobie, že tu zaznieva argument, z môjho pohľadu absolútne nepochopiteľný a neakceptovateľný, že pozrite sa, a to je teraz akože výčitka tých poslancov bývalým vládnym poslancom zo SMER-u, že pozrite sa, čo ste vy všetko robili, čo ste všetko spáchali, a teraz musíte byť ticho a my budeme robiť ešte to isté a možno aj horšie. A ja som bol súčasťou opozície v minulom volebnom období a veľmi jasne sme boli svedkami toho, ako sa tu opoziční poslanci, takzvaná tá štandardná opozícia, vyhraňovala, vyhraňovala vtedy voči vládnej väčšine, že teda akí sú nedemokratickí, akí sú totalitní, akí sú, ja neviem čo všetko. A dnes tu počúvame argument, a to naozaj, priatelia, neviem pochopiť, bez ohľadu na to, či ma zvolíte, alebo nie, lebo na tom sa to neláme, to naozaj neviem pochopiť, ako môžte používať tento argument, že čo spravili oni, tak my ideme robiť to isté a možno ešte aj horšie. Toto je, toto potom hovorí iba o tom, že vy ste naozaj potom niektorí, nevravím, že všetci, voči tým ostatným, naozaj neberte to osobne, prosím vás, ale niektorí ste schopní v rámci opájania sa mocou spraviť potom čokoľvek, pán Osuský, pán Dostál. Kde by ste sa zastavili, kde by ste sa zastavili, keby ste mali tú možnosť, tú moc rozhodovať nad ľuďmi? Kde by ste sa zastavili? Kde by bolo to, tá čiara, ktorá by povedala, tu už nie, tu už nech bol akýkoľvek, tak to už neprekročím, to už neurobím? Keď vy, čo sami seba, vy sami seba prezentujete ako etalóny slušnosti, demokratickosti, nejakého zrkadla spoločnosti, opakovane poviete, že ale čo oni robili v minulom volebnom období?! A to viete veľmi dobre, že sme so 
SMER-om mali ťažké názorové výmeny, lebo sme s nimi vo veľa veciach nesúhlasili a veľmi tvrdo sme ich kritizovali. Ja mám možno ten problém, že som zvyknutý celý život bojovať proti zlým veciam v systéme, ísť proti prúdu, bol som kvôli tomu vyhodený zo školy, tiež som učiteľ, pán kolega Šefčík, a preto ma takáto, takýto prístup nemôže rozhádzať. Nemôže ma to ani, nemôže ma to ani nejako znechutiť. Pretože my si ctíme princípy, ctíme si dohody, a keď som dostal dôveru nášho klubu na to, aby ma tam nominovali, tak nebudeme ustupovať ľuďom, ktorí povedia, že sa chcú chovať ako tí, ktorí ich kritizovali v minulom volebnom období. A že či s niektorými menami súhlasíme alebo nesúhlasíme, kolegovia, kolegyne. Tak ja vám tiež poviem úplne úprimne a otvorene, ja nie som priateľ s Ľubošom Blahom, určite nie. Určite sa neobjímame a nepadáme si do náručia. A takisto to vníma asi aj on. Ale v rámci opozície sme sa dohodli na tom, ktoré posty budú ktorej strane patriť a rešpektujeme navzájom svoje nominácie. A preto bez ohľadu na nejaké osobné vzťahy som ho volil aj pri opakovanej voľbe, lebo si ctím dohody aj s opozičným partnerom, tak ako si ctím dohody aj so stranami vládnej koalície. A pred tým, ako pôjdete voliť do tohto posledného kola, kde podľa mňa budú títo opoziční kandidáti, tak nad tým, prosím, rozmýšľajte. Nechcem od vás nič iné. Nič iné. Už ako sa rozhodnete, to je na svedomí každého jedného z vás, je to na práve slobodne využívať váš poslanecký mandát. Len potom nezabudnite, že ak sa to naozaj, ak to dopadne tak, že tieto osobitné kontrolné výbory budú pod vedením koalície, pretože vedenie, priatelia, to nie sú len predsedovia, to sú aj tí podpredsedovia, ktorých ste tu spomínali, že ak predsedovia zvolení nebudú, tak budú viesť výbory podpredsedovia, koaliční podpredsedovia, tak ak budú osobitné kontrolné výbory vedené počas celého volebného obdobia podpredsedami zvolenými z koaličných strán, tak sa vlastne nerozprávajme o kontrolných výboroch. Nemôže predsa ľavá ruka kontrolovať to, čo robí pravá, ani naopak. Buď to spravme tak, ako to má byť, alebo sa nehrajme na to, že sú to nejaké orgány demokratickej kontroly tajných služieb vojenskej a civilnej, lebo viete veľmi dobre, že to tak potom naozaj nebude. A ste tu mnohí študovaní ľudia, filozofi, politológovia a neviem čo všetko a viete veľmi dobre, že je to tak. Že je to naozaj tak. Že ak bude mať koalícia vládu, ktorú má väčšinu aj v orgánoch Národnej rady, ktorými sú výbory, a zároveň vedenie osobitných kontrolných výborov, ktoré boli už založené s tou myšlienkou, že budú patriť opozícii, aby opozícia mala aspoň nejaké formálne právo sa podieľať na kontrole týchto tajných služieb, tak potom sa nerozprávajme o tom, že tá opozícia toto právo bude mať, lebo ho de facto ani de iure mať nebude. Nebude. Nielenže máte väčšinu, nielenže máte vo výboroch aritmetickú väčšinu, ale ešte si takýmto postupom zabezpečíte aj to, že riadiace funkcie v kontrolných výboroch budú patriť koalícii. Ja vám to nevyčítam, ja to iba konštatujem. Je to na vás, ako sa k tomu postavíte, ale verte mi, že sa budú veľmi zle potom počúvať tie reči o tom, že vlastne celú moc v celom štáte aj v rámci kontrolných mechanizmov si koalícia uzurpovala iba pre seba. Ďakujem pekne.